b"\n_START_ARTICLE_\nCastell Bergued\xc3\xa0\n_START_SECTION_\nHist\xc3\xb2ria\n_START_PARAGRAPH_\n\xc3\x89s un castell termenat documentat el 1170 i identificat amb el Castell de Madrona. Fou el castell dels Bergued\xc3\xa0, antiga fam\xc3\xadlia feudal de la comarca._NEWLINE_L'any 980 el comte Oliba i la seva muller Ermengarda donaren a Sunifred, abat de Sant Lloren\xc3\xa7 un alou situat dins el terme del castell de Madrona. A principi del segle XI en un document de donaci\xc3\xb3 d'un alou de la catedral de Solsona es parla del castell._NEWLINE_Se sap que a final del segle XI, el castell de Madrona era una possessi\xc3\xb3 dels comtes de Cerdanya. En un document de l'any 1095, Guillem Ramon de Cerdanya se n'intitula senyor. Entre 1095 i 1109, Dalmau Bernat, vescomte de Bergued\xc3\xa0, promet fidelitat a Guillem II de Cerdanya, fill de San\xc3\xa7a de Barcelona, pel castell de Madrona i altres. Pocs anys m\xc3\xa9s tard, Dalmau Bernat repetir\xc3\xa0 homenatge pels castells al comte Bernat de Cerdanya i el 1131 a Ramon Berenguer III comte de Barcelona. El 1135 Guillem de Bergued\xc3\xa0, pare del trobador prest\xc3\xa0 jurament pel castell al comte de Barcelona Ramon Berenguer IV. El 1174, el castell s'esmenta com a afrontaci\xc3\xb3 en un document de venda signat per R. de Madrona, molt possiblement castl\xc3\xa0 del castell del mateix nom. L'any 1180, en una venda d'un alou que fa Ramon de Valmanya es descriuen les afrontacions: el riu Llobregat, el castell de Madrona i la riera Demetge. En el testament de Guillem de Bergued\xc3\xa0 (1183) s\xc3\xb3n esmentats diversos castells i possessions, entre els quals el castell de Madrona. L'hereu del vescomte \xc3\xa9s el seu fill, el trobador Guillem de Bergued\xc3\xa0 que, en fer testament el 1187, reconegu\xc3\xa9 tenir el castell de Madrona en feu del rei d'Arag\xc3\xb3 i el lleg\xc3\xa0 al seu germ\xc3\xa0 Berenguer._NEWLINE_La pertinen\xc3\xa7a del castell a la fam\xc3\xadlia dels Bergued\xc3\xa0 porta a formular una hip\xc3\xb2tesi sobre el canvi del nom primitiu, Madrona per Bergued\xc3\xa0; el castell era conegut com a Castellbergued\xc3\xa0, nom que encara persisteix en la topon\xc3\xadmia identificant la serralada de Queralt. _NEWLINE_Des del final del segle XII s'han perdut gaireb\xc3\xa9 les traces hist\xc3\xb2riques. El 1328, el \xc2\xabCastrum de Madrona in Berguitano\xc2\xbb apareix en una relaci\xc3\xb3 de possessions del rei."